
               REPUBLIKA HRVATSKA
  VUKOVARSKO-SRIJEMSKA ŽUPANIJA
               OPĆINA BOGDANOVCI
	      OPĆINSKO VIJEĆE

Klasa: 024-01/22-02/
Ur.br: 2196-8-01/02-22-01
Bogdanovci, 08. studenog 2022. godine

Na temelju članka 87. i 88. Poslovnika Općinskog vijeća Općine Bogdanovci („Službeni vjesnik“ br. 04/21), predsjednica vijeća Anamarija Savić Bajac predlaže ovaj:

Z A P I S N I K

sa 18. sjednice općinskog vijeća koja je održana 08.11.2022. godine sa početkom u 19,00 sati u zgradi Općine Bogdanovci.

NAZOČNI VIJEĆNICI:
Gelo Marijan, Andrija Krizmanić, Zvonimir Mudri, Jelena Vinaj, Mario Pavlović, Boris Grbić, Anamarija Savić Bajac, Dalibor Katić, Mirko Hardi, Zvonko Kostelnik

ODSUTNI VIJEĆNICI:  -

NAZOČNE SLUŽBENE OSOBE:
Maja Župan, Marko Barun

GOSTI:  Željko Ergović, Tomislav Keteleš


Predsjednica općinskog vijeća pozdravila je sve prisutne, te navodi kako je Croatia banka poslala jučer e-mail vezano za produženje okvirnog kredita preko  transakcijskog računa (dozvoljeni minus) te predlaže da se točka uvrsti u dnevni red.
Gosp. Krizmanić također predlaže da se u dnevni red uvrsti i točka imenovanje povjerenstva za provedbu natječaja za zakup poljoprivrednog zemljišta jer su uspjelu u međuvremenu pronaći članove. 
Nakon prijedloga nadopune predsjednica predlaže sljedeći dnevni red:

1. Usvajanje zapisnika s protekle sjednice općinskog vijeća Općine Bogdanovci
2. Prijedlog Odluka o izboru potpredsjednika Općinskog vijeća Općine Bogdanovci
3. Prijedlog Odluke o izmjenama I dopunama Odluke o socijalnoj skrbi 
4. Prijedlog Odluke o suglasnosti za provedbu ulaganja na području Općine Bogdanovci unutar natječaja LAG-a Srijem “Natječaj za provedbu tipa operacije 7.4. Ulaganja u pokretanje, poboljšanje ili proširenje lokalnih temeljnih usluga za ruralalno stanovništvo, uključujući slobodno vrijeme I kulturne aktivnosti te povezanu infrastrukturu”
5. Odluka o prolongatu okvirnog kredita preko transakcijskog računa - NADOPUNA
6. Imenovanje povjerenstva za provedbu natječaja za zakup poljoprivrednog zemljišta u vlasništvu Republike Hrvatske na području Općine Bogdanovci - NADOPUNA
7. Različito

Dnevni red s nadopunama usvojen je JEDNOGLASNO.

Točka 1.
Predsjednica općinskog vijeća dala je zapisnik sa 17. sjednice Općinskog vijeća na raspravu, kako nije bilo primjedbi zapisnik je usvojen JEDNOGLASNO.

Točka 2.
Na prošloj sjednici općinskog vijeća usvojena je odluka o poništenju Odluke o izboru potpredsjednika Općinskog vijeća Općine Bogdanovci, kako je ista stupila na snagu, ponovo pristupamo izboru potpredsjednika vijeće. Za izbor je potrebna većina svih vijećnika općinskog vijeća, bira se većinom glasova svih članova predstavničkog tijela (znači većinom od 10 članova, minimalno 6 glasova mora biti ZA) pojašnjava predsjednica vijeća.
Navodi kako je zaprimila jedan prijedlog za imenovanje potpredsjednika i to gosp. Andrija Krizmanić, te je isti prijedlog dala na glasanje. Prijedlog je usvojen sa 6 gasova ZA i 4 suzdržana glasa.

Točka 3.
Na temelju Zakona o socijalnoj skrbi i Odluke Vlade Republike Hrvatske o kriterijima i mjerilima za financiranje troškova stanovanja te iznosu sredstava za pojedinu jedinicu lokalne samouprave za 2022. godinu, Odluka o socijalnoj skrbi Općine Bogdanovci treba se izmijeniti i dopuniti kako bi se korisnicima zajamčene minimalne naknade mogla isplatiti sredstva koja Općina dobiva iz Proračuna Republike Hrvatske namijenjene za troškove stanovanja i troškove za ogrjev korisnicima koji se griju na drva. Zbog promjena Zakona o socijalnoj skrbi, jedinice lokalne samouprave izravno uplaćuju doznačena sredstva korisnicima zajamčene minimalne naknade, a ne kao što je bio slučaj do sada posredstvom županije.
Pravo na naknadu troškova stanovanja priznaju se korisniku zajamčena minimalne naknade, osim beskućniku koji se nalazi u prenoćištu, prihvatilištu ili mu je priznata usluga smještaja  u organiziranom stanovanju, žrtvi nasilja u obitelji i žrtvi trgovanja ljudima kojoj je priznata usluga smještaja  u kriznim situacijama.
Troškovi stanovanja odnose se na podmirenje dijela troškova stanovanja koji se odnose na najamninu, komunalne naknade, troškove grijanja, vodne usluge te troškove koji su nastali zbog radova na povećanju energetske učinkovitosti zgrade.
Pravo na naknadu za troškove stanovanja priznaje se u visini najmanje 30% iznosa zajamčene minimalne naknade (ZMN) priznate samcu odnosno kućanstvu.
Ako su troškovi stanovanja manji od 30% iznosa zajamčene minimalne naknade, pravo na naknadu za troškove stanovanja priznaje se u iznosu stvarnih troškova pojasnila je predsjednica. Također je ukratko pojasnila koji se članci mijenjaju, briši ili dodaju.
Odluke je bez primjedbi usvojena JEDNOGLASNO.

Točka 4.
Gosp. Barun navodi kako je ponovo objavljen natječaj LAG-a Srijem za provedbu ulaganja na području Općine Bogdanovci, natječaj za provedbu tipa operacije 7.4. Ulaganja u pokretanje, poboljšanje ili proširenje lokalnih temeljnih usluga za ruralno stanovništvo, uključujući slobodno vrijeme i kulturne aktivnosti te povezanu infrastrukturu. Takav isti natječaj već smo imali, te smo putem njega realizirali projekt Asfaltnog igrališta u Svinjarevcima. Kroz ovaj natječaj za našu Općinu predviđena su sredstva u iznosu od 210.000,00 kn. U natječaju su navedena prihvatljiva područja izgradnje. Prvo smo planirali prijaviti projekt staze na groblju u Bogdanovcima, međutim isti nije moguće realizirati jer se dio čestice nalazi u građevinskoj zoni, a dio ne. Stoga smo planirali na navedeni natječaj prijaviti projekt uređenja javne površine ispred općinske zgrade u Boganovcima, za što već imamo izrađenu projektnu dokumentaciju. Ovim iznosom ne bi se realizirao cijeli projekt, ali smo planirali bar dio projekta realizirati, najviše zbog izgradnje invalidskog pristupa koje je prijeko potreban, te kako bi obitelji s malom djecom i kolicima olakšali kretanje u centru naselja.
Gosp. Kostelnik predlaže da se kroz ovaj projekt sanira zid ispred muzeja u Petrovcima, koji se sanira već 30 godina i žalosno je kako to izgleda, međutim još uvijek problem nije riješen. 
Gosp. Pavlović navodi kako je projekt Asfaltnog igrališta u Svinjarevcima odobren još za vrijeme mandata gosp. Mihajlovića. 
Također postavlja upit vezano za ugovor potpisan sa Županijskim cestama Vukovarsko-srijemske županije za izgradnju kružnog toka, koliko su radovi ukupno koštali, te da li smo sve izmirili ili postoji određeno dugovanje za navedene radove.
Gosp. Gelo podržava prijedlog gosp. Kostelnika, ali s obzirom da je za naselje Petrovce odobren projekt od strane Ministarstva regionalnog razvoja za sanaciju krovišta na zgradi Doma kulture u iznosu od 279.000,00 kn, smatra da bi na ovaj natječaj ipak trebali prijaviti projekt uređenja centra Bogdanovaca, s obzirom da se isti već dvije godine planira u Proračunu. 
Gosp. Krizmanić navodi kako gosp. Kostelnik već nekoliko godina spominje problem spornog zida, zid je u sklopu zgrade koja je u vlasništvu Općine Bogdanovci, radi se o cca. 70 m2 neožbukanog zida i tri prozora koja je potrebno izmijeniti, te daje prijedlog da se navedeni projekt prijavi na ovaj natječaj ili da se ukoliko je financijski moguće ovaj problem riješi putem stavke održavanja općinskih zgrada. 
Gđa. Savić Bajac navodi kako je izgradnja invalidskog pristupa prijeko potrebna, jer je nezgodno prići zgradi općine i invalidima i roditeljima s djecom, a sve se zapravo nalazi u zgradi općine (vrtić, općinska uprava, trgovina..), te smatra da je potrebno što prije realizirati ovaj projekt. 
Gđa. Vinaj mišljenja je da je neriješeni problem sanacije zida samo nemarnost i da se do sada što se tiče financija moglo napraviti bez problema, jer to nisu velika sredstva. Također smatra da je kroz projekt LAG-a korisnije izvući svih 210.000,00 kn i realizirati projekt uređenja centra Bogdanovaca, a problematični zid riješiti vlastitim sredstvima Općine Bogdanovci.
Gosp. Katić navodi kako su prošle godine bili lokalni izbori, imali smo predizbornu kampanju, divne projekcije uređenja centra Bogdanovaca, te velik mandatni plan, pa se pitam kada će to sve biti realizirano? Gosp. Gelo navodi kako se krši povrede Poslovnika, te da smo se prilično udaljili s teme.
Gđa. Savić Bajac daje na glasanje prijedlog Odluke o suglasnosti za provedbu ulaganja  na području Općine Bogdanovci, natječaj za provedbu tipa operacije 7.4. Ulaganja u pokretanje, poboljšanje ili proširenje lokalnih temeljnih usluga za ruralno stanovništvo, uključujući slobodno vrijeme i kulturne aktivnosti te povezanu infrastrukturu – prijava projekta uređenja javne površine u centru Bogdanovaca. Prijedlog je usvojen sa 8 glasova ZA i dva suzdržana.

Točka 5.
Kao što sam na početku sjednice pojasnila, jučer je u Jedinstveni upravni odjel stigao e-mail iz Croatia banke za produženje postojećeg dozvoljenog minusa u iznosu od 400.000,00 kn, koji se odobrava već nekoliko godina pojašnjava gđa. Savić Bajac. Prolongat okvirnog kredita koristit će se za financiranje i podmirenje tekućih obveza.
Predsjednica daje prijedlog Odluke na glasanje. 5 vijećnika je glasalo ZA, 4 protiv i jedan vijećnik je bio suzdržan, što znači da odluka nije usvojena.

Točka 6.
Na temelju Odluke o izmjeni Odluke o izboru najpovoljnije ponude za zakup poljoprivrednog zemljišta u vlasništvu Republike Hrvatske na području općine Bogdanovci, te Upute vezane uz istu odluku na temelju našeg ponovljenog upita za pojašnjenjem odredbi Odluke, Povjerenstvo treba ponovno rangirati sve pristigle ponude uvažavajući kao valjane i one bez  propisanog Obrasca 2. Budući da prema članku 54. Zakona o izmjenama i dopunama Zakona o poljoprivrednom zemljištu (NN broj 57/22) propisano da se svi započeti postupci trebaju završiti prema odredbama Zakona po kojem su započeti, Povjerenstvo treba imati 5 članova – pravnika, agronoma, geodetu i dva članova općinskog vijeća (dok prema „novom“ zakonu povjerenstvo ima 7 članova, po jedan predstavnik Ministarstva poljoprivrede i Županije). Budući da predsjednik povjerenstva i jedan član više nisu članovi povjerenstva, njih se mora nadomjestiti.
JUO i načelnik su o ovome obavijestili Vijeće na samoj sjednici odmah po dobivenoj navedenoj Odluci o izmjene odluke, te više puta službenim e-mailom upućenim meni, navodi gđa. Savić Bajac.
Također navodi kako je kontaktirala gđu. Zrinku Ožanić, dosadašnju članicu, koja se izjasnila kako više ne želi biti član povjerenstva.

Predsjednica vijeća zamolila je gosp. Krizmanića da pročita prijedlog članova za imenovanje povjerenstva za provedbu natječaja za zakup poljoprivrednog zemljišta u vlasništvu Općine Bogdanovci na području Općine Bogdanovci.
Gosp. Krizmanić navodi kako je kontaktirao osobe prije nego ih je predložio u povjerenstvo, te da su svi pristali, te predlaže sljedeće članove:
1. Josip Basarić – pravnik
2. Blanka Štefanek – agronom
3. Antun Nikolić – geodeta
4. Anamarija Savić Bajac – član vijeća
5. Dalibor Katić – član vijeća
Predsjednica daje na raspravu ovu točku.
Gosp. Pavlovića zanima rad starog povjerenstva, koliko je koštao njihov rad, te tko je odgovoran za to što se ponovno mora raditi rangiranje ponuda, koje će se ponovo morati platiti, a to je za Općinu prilično velik trošak. Da se vidi kako da se namiri šteta, odnosno trošak povjerenstva koji ispada da je uzalud radio. Još jednom navodi kako se za vrijeme radnog vremena nisu smjeli zvati ponuditelji niti vršiti odabir čestica, da se to trebalo raditi za vrijeme kada su svi članovi povjerenstva nazočni.
Gđa. Savić Bajac navodi kako je Ministarstvo poljoprivrede putem e-maila poslali uputu da se ponuditelji koji nisu dostavili obrazac 2 ne razmatraju, te je povjerenstvo radilo prema njihovim uputama, da bi sada poslali drugačiju uputu.
Gosp. Gelo navodi kako je pitanje gosp. Pavlovića uredu, neosporno je da je Ministarstvo reklo da se ponude bez obrasca 2 ne razmatraju, međutim smatra da povjerenstvo nije krivo za to.
Nakon kratke rasprave Odluka o imenovanju povjerenstva usvojena je sa 6 glasova ZA, 2 glasa PROTIV, te dva suzdržana glasa.


Točka 7.
RAZLIČITO
Gosp. Pavlović moli da se za iduće vijeće podnese izvješće koliko je novaca utrošeno za rad povjerenstva za provedbu natječaja za zakup poljoprivrednog zemljišta, koliko će koštati rad novog povjerenstva, te da se pokrene postupak obeštećenja i vidi tko je odgovoran za propust. 
Gđa. Vinaj slaže se s gosp. Pavlovićem, da se vidi s Ministarstvom kako da se obeštetimo za ovo što smo do sada platili, te postavlja upit da li je općina poništila prvi natječaj zbog obrasca 2? 
Gđa. Savić Bajac odgovara da ne, nego da se prvi natječaj poništio jer je u povjerenstvu bila imenovana osoba koja nije bila član općinskog vijeća, gđa. Grbanović je tada bila pročelnica, provjeravala je zakon u kojem je pisalo je da se u povjerenstvo imenuju dva člana predstavnika vijeća, a ne nužno da moraju biti i članovi vijeća, zakon nije baš točno definiran, te je sukladno tome vijeće imenovalo osobu koja nije član vijeća. Nakon upita Ministarstvo nam se očitovalo da nam povjerenstvo nije imenovano sukladno zakonu, te da se natječaj mora poništiti. 
Gosp. Gelo navodi kako se naknade mogu smanjiti, da Vijeće donosi o tome odluku, ukoliko smatramo da su naknade prevelike. 
Gosp. Pavlović također traži da se za iduće vijeće pripremi koliko je Općinu Bogdanovci koštao projekt izgradnje kružnog toka i da li smo još šta dužni isplatiti.
Gosp. Katić postavlja upit koliki je dug prema Županijskim cestama za navedeni projekt? Načelnik odgovara cca. 300.000,00 kn.

Gosp. Hardi izjavljuje kako iz osobnih razloga daje ostavku na mjesto člana odbora za izbor i imenovanje.
Također traži da se za iduće vijeće pripremi koliko se po pojedinom mjestu troši za čišćenje snijega, jer ima saznanja da se u Svinjarevcima i Bogdanovcima radi više sati nego u Petrovcima, što je nerealno. Isto tako traži da se razmotri povećanje naknade za čišćenje snijega, naknade je ista unazad 10 godina, s svi znamo koliko je poskupilo gorivo i svi ostali troškovi održavanja.

Gđa. Savić Bajac prenosi upit LU „Sokol“ Bogdanovci da Općina ukoliko je u mogućnosti priključi struju u lovački dom u Bogdanovcima, plan im je izgraditi roštilj i prateće sadržaje, da se to malo uredi kako bi lovački dom bio funkcionalan, pa čak i za potrebe mještana koji se žele družiti u prirodi.

Gosp. Katić postavlja upit da li ima kakvih novosti po pitanju pripajanja Gradu Vukovaru?!
Gosp. Barun odgovara kako je odmah poslan dopis Ministarstvu financija, te smo nedavno dobili odgovor kako oni nisu nadležni za navedeno, te da se po tom pitanju obratimo Ministarstvu regionalnog razvoja i fondova EU, Vladi i Saboru, što smo mi odmah i učinili. Planiramo održati javne tribine u suradnji s Vijećima mjesnim odbora u sva tri naselja, 27. studenog planirali smo prvu javnu tribinu u Bogdanovcima, te onda dalje u ostala dva naselja.  

Gosp. Barun navodi kako je NK „Croatia“ na prošlo vijeće uputila zamolbu za pomoć, dodjelom dodatnih sredstava mimo natječaja za udruge. Pročelnik je provjerio zakonske osnove, te postoji način da se promijeni Pravilnik o sufinanciranju udruga građana koje djeluju na području Općine Bogdanovci. Postoji mogućnost kada se prema mišljenju Povjerenstva mogu jednokratno dodijeliti sredstva u iznosu do 20.000,00 kn za aktivnosti koje iz opravdanih razloga nisu mogle biti planirane u godišnjem planu udruge, a ukupan iznos tako dodijeljenih sredstava iznosi najviše 5 % svih sredstava planiranih u Proračunu za financiranje svih programa i projekata udruge.
Gosp. Kostelnik navodi kako ostale udruge nisu dobili ni planirana sredstva, te smatra da je realnije da se za isplatu dodatnih sredstava gleda postotak od isplaćenih sredstava, a ne planiranih. Načelnik odgovara kako je sukladno Zakonu postotak od planiranih sredstava, te se toga moramo pridržavati. 
Gosp. Katić postavlja upit da li se ta sredstva odnose na školu nogometa Bogdanovci? Načelnik odgovara da da.
Gosp. Savić Bajac smatra da se za ovo ne treba glasati, sve smo to već dogovorili na prošlom vijeću, načelnik donosi izmjene Pravilnika i kada se napravi izmjena neka se donese odluka o isplati dodatnih sredstava.

Gosp. Pavlović navodi kako ima pritužbe više mještana naselja Bogdanovci da se rade iskopi zemlje i prodaju mještanima u Bogdanovcima. Također navodi kako je to prijavio i komunalno redaru da provjeri, te mu je komunalni redar odgovorio kako je načelnik upoznat sa izvođenjem radova.
Načelnik odgovara da to što je gosp. Pavlović čuo mogu biti floskule koje se mogu čuti u svakoj birtiji, radi se o izvođenju radova na ravnanju poljskih putova i prilazu do izletišta Grac u Bogdanovcima, a za informaciju o prodavanju zemlje ja ne znam ništa, te da će provjeriti dobivene informacije. 
Gđa. Savić Bajac također govori kako ima poruke mještana gdje pišu da se zemlja prodaje mještanima, da kamion zemlje košta 600,00 kn, te ukoliko je to istina da to stvarno nema smisla.

Načelnik nadalje izvještava o bitnim stvarima koje su se dogodile od zadnje sjednice vijeća i to:
· Prijava za natječaj projekta Zaželi 3 prošla je administrativnu provjeru, te sada samo čekamo provjeru financijske procjene i konačnu odluku Ministarstva
· Održana je radionica obnovljivih izvora energije, cilj je da se napravi energetska zajednica, da se na zgrade u vlasništvu Općine Bogdanovci stave fotonaponske ćelije, putem kojih bi se proizvodila vlastita električna, a to na je prijeko potrebno s obzirom na enormna poskupljenja energenata.
· Odobren nam je projekt sanacije krovišta Doma kulture u Petrovcima u iznosu od 279.000,00 kn od stane Ministarstva regionalnog razvoja i fondova EU
· U suradnji sa udrugom DUGA Vukovar provodimo projekt „Kap dobrote“ kroz koji će biti podjela paketa hrane potrebitima.
· Radovi na izgradnji priključaka na kanalizacijski sustav teku prema planu i trebali bi biti završeni do kraja ove godine.
· U četvrtak je obilježavanje 31. obljetnice sjećanja na teška stradanja branitelja i civila Bogdanovaca, svi ste već dobili pozive na kućnu adresu, ali i ovim putem Vas pozivam da nazočite na navedenom obilježavanju. 

Gosp. Pavlović smatra da nije potrebno staviti fotonaponske ćelije na zgrade, jer nema toliko potrošnje na istim zgradama, najveća je potreba postaviti ćelije na zgradu Općine Bogdanovci, jer je tu sjedište općine, trgovina, vrtić, i najveća je potrošnja, a za ostala mjesta smatra da nema potrebe. 
Gosp. Kostelnik navodi kako u Petrovcima također ima potrebe, jer se u sklopu zgrade mjesnog odbora nalazi kafić, ambulanta, pošta, ured zamjenika načelnika, uredi Internet radija itd.

Gosp. Pavlović traži da se za iduće vijeće pripremi financijsko stanje općine, da li smo u plus ili minus, te koliko je trenutno dugovanje općine.

Gosp. Kostelnik još jednom postavlja upit vezano za problematični zid u dvorištu muzeja u Petrovcima, da li onda općina može vlastitim sredstvima financirati navedene radove?! Načelnik odgovara da će se vidjeti što se može napraviti sukladno financijskoj situaciji, za ovu godinu ne može ništa obećati, ali će vidjeti početkom iduće godine. 

Gosp. Krizmanić navodi kako je načelnik nedavno uputio dopis vezano za planiranje Proračuna za 2023. godinu, te sukladno tome predlaže da se zajedno sastanemo svi zajedno sa odborom za proračun i financije i sastavimo prijedlog proračuna prije donošenja na vijeću, kako kasnije ne bi bilo problema. 



Završeno u 20:23 sati.

